2020. gada Noteikumi Nr.

Rīgā (prot. Nr.   .§)

**Kārtība, kādā nosakāma alkohola koncentrācija asinīs un izelpotajā gaisā, kā arī konstatējama alkohola, narkotisko, psihotropo vai toksisko vielu ietekme**

Izdoti saskaņā ar

Administratīvās atbildības likuma

113. panta piekto daļu,

Ārstniecības likuma 60.1pantu un

Ceļu satiksmes likuma 43.5 panta pirmo un otro daļu

**I. Vispārīgais jautājums**

1. Noteikumi nosaka:

1.1. kārtību, kādā personai vai transportlīdzekļa vadītājam nosaka alkohola koncentrācija asinīs un izelpotajā gaisā, kā arī konstatē narkotisko vai citu apreibinošo vielu ietekmi;

1.2. izdevumu apmēru par alkohola koncentrācijas pārbaudes veikšanu izelpotajā gaisā;

1.3. kārtību, kādā sedz izdevumus, kas saistīti ar alkohola koncentrācijas pārbaužu un narkotisko vai citu apreibinošu vielu ietekmes pārbaužu veikšanu, kā arī to personu loku, kuras sedz minētos izdevumus.

**II. Alkohola koncentrācijas pārbaude izelpotajā gaisā**

2. Alkohola koncentrāciju izelpotajā gaisā:

2.1. personām pārbauda:

2.1.1. Valsts policijas, pašvaldības policijas, ostas policijas vai Valsts robežsardzes darbinieks, lai apstiprinātu vai atspēkotu likumpārkāpuma faktu vai objektīvi izskatītu lietu par likumpārkāpuma izdarīšanu;

2.1.2. Valsts probācijas dienesta amatpersona:

2.1.2.1. Valsts probācijas dienestā vai piespiedu darba izpildes vietā kriminālsoda – piespiedu darbs – izciešanas laikā;

2.1.2.[2.](https://likumi.lv/ta/id/176425#n2)Valsts probācijas dienestā tiesas noteiktajā pārbaudes vai neizciestā soda daļas laikā vai probācijas uzraudzības laikā, kā arī jebkurā vietā, ja probācijas klientam noteikts alkohola lietošanas ierobežojums;

2.1.2.3. probācijas programmas īstenošanas vietā;

2.1.3. valsts aģentūras "Civilās aviācijas aģentūra" inspektors, lai konstatētu, vai civilās aviācijas personāls ir lietojis alkoholu, pildot civilās aviācijas personāla funkcijas;

2.1.4. Nacionālo Bruņoto spēku Jūras spēku Krasta apsardzes dienesta amatpersona, kas veic krasta apsardzes funkcijas (turpmāk - Krasta apsardze), lai konstatētu, vai jūrnieks, atrodoties uz kuģa Latvijas jurisdikcijā esošajos ūdeņos (jūrā), ir lietojis alkoholu.

2.2. transportlīdzekļa vadītājam pārbauda Valsts policijas darbinieks vai – uz valsts robežas – Valsts robežsardzes darbinieks.

3. Alkohola koncentrāciju izelpotajā gaisā pārbauda, izmantojot portatīvo mērierīci alkohola koncentrācijas noteikšanai (turpmāk – mēraparāts), kas atbilst Ministru kabineta noteiktajām prasībām mēraparātiem, ar kuriem nosaka alkohola koncentrāciju izelpotajā gaisā. Ievērojot normatīvajos aktos par mēraparātiem noteiktās prasības, mēraparāta uzrādītā alkohola koncentrācija izelpotajā gaisā ir pielīdzināma alkohola koncentrācijai asinīs.

4. Pirms tiek veikta transportlīdzekļa vadītāja pārbaude alkohola koncentrācijas noteikšanai izelpotajā gaisā, Valsts policijas darbinieks vai – uz valsts robežas – Valsts robežsardzes darbinieks informē transportlīdzekļa vadītāju par administratīvo atbildību, ja transportlīdzekļa vadītājs atsakās no minētās pārbaudes veikšanas.

5. Lai noteiktu alkohola koncentrāciju izelpotajā gaisā, personas vai transportlīdzekļa vadītāja pārbaudi veic pēc tam, kad saņemta personas vai transportlīdzekļa vadītāja mutiska piekrišana.

6. Ja personas pārbaudi alkohola koncentrācijas noteikšanai izelpotajā gaisā nav iespējams veikt vai pārbaudāmā persona, nepiekrīt pārbaudes veikšanai vai tās rezultātiem, Valsts policijas, pašvaldības policijas, ostas policijas vai Valsts robežsardzes darbinieks, bet šo noteikumu 2.1.2. apakšpunktā minētajos gadījumos – Valsts probācijas dienesta amatpersona ar probācijas klienta piekrišanu un šo noteikumu 2.1.3. apakšpunktā minētajos gadījumos – valsts aģentūras "Civilās aviācijas aģentūra" inspektors ar civilās aviācijas personāla piekrišanu personu, pēc iespējas ātrāk nogādā tuvākajā šo noteikumu 1. pielikumā minētajā ārstniecības iestādē, kura nodrošina medicīniskās pārbaudes veikšanu.

7. Ja transportlīdzekļa vadītāja pārbaudi alkohola koncentrācijas noteikšanai izelpotajā gaisā nav iespējams veikt, transportlīdzekļa vadītāju pēc iespējas ātrāk nogādā tuvākajā šo noteikumu 1. pielikumā minētajā ārstniecības iestādē, kurā tiek veikta transportlīdzekļa vadītāja medicīniskā pārbaude.

 8. Ja transportlīdzekļa vadītāja pārbaudi alkohola koncentrācijas noteikšanai izelpotajā gaisā nav iespējams veikt vai transportlīdzekļa vadītājs atsakās no minētās pārbaudes vai nepiekrīt tās rezultātiem, darbinieks izdara attiecīgu ierakstu šo noteikumu 2. pielikumā minētajā protokolā.

9. Ja ceļu satiksmes negadījuma vietā transportlīdzekļa vadītājam ir sniegta medicīniskā palīdzība, viņu šo noteikumu 1. pielikumā minētajā ārstniecības iestādē medicīniskās pārbaudes veikšanai nogādā, neveicot alkohola koncentrācijas pārbaudi izelpotajā gaisā.

10. Personas vai transportlīdzekļa vadītāja pārbaudi alkohola koncentrācijas noteikšanai izelpotajā gaisā veic, izdarot divus mērījumus ar
15-20 minūšu intervālu.

11. Ja personai mērījumos konstatēta alkohola koncentrācija izelpotajā gaisā, Valsts policijas, pašvaldības policijas, ostas policijas, Valsts robežsardzes darbinieks, valsts aģentūras "Civilās aviācijas aģentūra" inspektors, Krasta apsardzes amatpersona vai Valsts probācijas dienesta amatpersona sastāda personas šo noteikumu 2. pielikumā minēto pārbaudes protokolu. Protokolam pievieno mēraparāta izdrukas, kas apliecina protokolā norādītos mērījumus.

12. Ja transportlīdzekļa vadītājam pirmajā mērījumā konstatēts, ka alkohola koncentrācija izelpotajā gaisā ir mazāka nekā Ceļu satiksmes likumā noteiktā alkohola koncentrācija asinīs, kuru sasniedzot aizliegts vadīt transportlīdzekli, otru mērījumu neveic, šo noteikumu 3. pielikumā minēto transportlīdzekļa vadītāja pārbaudes protokolu nesastāda un transportlīdzekļa vadītājs pārbaudes izdevumus nesedz.

13. Ja transportlīdzekļa vadītājam abos mērījumos konstatēts, ka alkohola koncentrācija izelpotajā gaisā ir vienāda vai lielāka nekā Ceļu satiksmes likumā noteiktā alkohola koncentrācija asinīs, kuru sasniedzot aizliegts vadīt transportlīdzekli, Valsts policijas vai Valsts robežsardzes darbinieks aizpilda un paraksta šo noteikumu 3. pielikumā minēto protokolu. Protokolam pievieno mēraparāta izdrukas, kas apliecina protokolā norādītos mērījumus.

14. Personas vai transportlīdzekļa vadītāja paraksts šo noteikumu 2. vai 3. pielikumā minētajā aizpildītajā protokolā apliecina, ka persona vai transportlīdzekļa vadītājs ir iepazinies ar pārbaudes rezultātiem un tiem piekrīt.

15. Izdevumus par izelpotajā gaisā konstatētā alkohola koncentrācijas pārbaudi 15,65 *eiro* apmērā sedz:

15.1. transportlīdzekļa vadītājs, ja saskaņā ar veiktajiem mērījumiem alkohola koncentrācija transportlīdzekļa vadītāja izelpotajā gaisā ir vienāda ar Ceļu satiksmes likumā noteikto alkohola koncentrāciju asinīs, kuru sasniedzot aizliegts vadīt transportlīdzekli, vai lielāka par to;

15.2. persona, ja personas izelpotajā gaisā konstatētā alkohola koncentrācija ir vienāda vai lielāka par 0,5 promilēm.

16. Šo noteikumu [15.2. apakšpunkts](https://likumi.lv/ta/id/176425#p14) netiek piemērots Valsts probācijas dienesta amatpersonas un valsts aģentūras "Civilās aviācijas aģentūra" inspektora veiktajām alkohola koncentrācijas pārbaudēm izelpotajā gaisā.

**III. Medicīniskās pārbaudes kārtība**

17. Medicīniskā pārbaude ir alkohola koncentrācijas noteikšana personas vai transportlīdzekļa vadītāja asinīs vai izelpotajā gaisā vai narkotisko vai citu apreibinošo vielu ietekmes konstatēšana personai vai transportlīdzekļa vadītājam kādā no šo noteikumu 1. pielikumā minētajām ārstniecības iestādēm.

18. Medicīniskā pārbaude ietver:

18.1. alkohola, narkotisko vai citu apreibinošo vielu vai medikamentu lietošanas faktu pārbaudi pamatojoties uz pārbaudāmās personas vai pārbaudāmā transportlīdzekļa vadītāja sniegto informāciju un pēc objektīviem datiem;

18.2. ārējā izskata (tai skaitā miesas bojājumu esības vai neesības), psihiskā un emocionālā stāvokļa, uzvedības, runas, veģetatīvi somatiskā stāvokļa un kustību koordinācijas pārbaudi;

18.3. alkohola koncentrācijas noteikšanu izelpotajā gaisā, kā arī alkohola, narkotisko vai citu apreibinošo vielu vai medikamentu lietošanas fakta laboratorisku noteikšanu un medicīniskās pārbaudes rezultātu fiksēšanu medicīniskās pārbaudes protokolā.

19. Medicīnisko pārbaudi:

19.1. personai veic:

19.1.1. pamatojoties uz šo noteikumu 4. pielikumā minēto tiesībaizsardzības iestādes (prokuratūras, tiesas, Valsts policijas, pašvaldības policijas, ostas policijas) amatpersonas, valsts vai pašvaldības iestādes, kā arī komercsabiedrības vai citas institūcijas vadītāja vai viņa pilnvarotas personas rakstisku nosūtījumu, kurā norādīts medicīniskās pārbaudes iemesls;

19.1.2. pēc fiziskas personas pieprasījuma, ja viņa iesniedz ārstniecības iestādē šo noteikumu 5. pielikumā minēto iesniegumu, kurā pamatota pārbaudes nepieciešamība, un uzrāda personu apliecinošu dokumentu. Iesniegumu pievieno medicīniskās pārbaudes protokolam;

19.2. transportlīdzekļa vadītājam veic pamatojoties uz šo noteikumu 6. pielikumā minēto Valsts policijas vai – uz valsts robežas – Valsts robežsardzes darbinieka izsniegto nosūtījumu, šādos gadījumos:

19.2.1. ja šo noteikumu 19.2. apakšpunktā minētajam darbiniekam ir pamatotas aizdomas par transportlīdzekļa vadīšanu narkotisko vai citu apreibinošo vielu ietekmē;

19.2.2. saskaņā ar šo noteikumu 7. un 9. punktu.

20. Medicīnisko pārbaudi veic sertificēts narkologs vai citas specialitātes sertificēts ārsts (turpmāk - ārsts), kādā no šo noteikumu 1. pielikumā minētajām ārstniecības iestādēm, kura nodrošina medicīniskās pārbaudes veikšanu, ievērojot Alkohola, narkotisko, psihotropo un toksisko vielu ietekmes noteikšanas medicīnisko tehnoloģiju.

21. Narkotisko vielu lietošanas fakta konstatēšanai jūrniekiem uz kuģa var izmantot ekspresdiagnostikas testu.

22. Pirms medicīniskās pārbaudes veikšanas ārsts, pamatojoties uz personu apliecinošiem dokumentiem, transportlīdzekļa vadītāja apliecību vai šo noteikumu 19. punktā minētā nosūtītāja iegūto informāciju, pārliecinās par pārbaudāmās personas vai pārbaudāmā transportlīdzekļa vadītāja identitāti. Ja personu apliecinošs dokuments netiek uzrādīts, medicīniskās pārbaudes protokolā (11. vai 12. pielikums) apraksta pārbaudāmās personas ārējās pazīmes un norāda, ka personas dati noskaidroti mutiski pēc pārbaudāmās personas vārdiem vai pēc datiem, ko sniegusi persona, kas pārbaudāmo personu nogādājusi ārstniecības iestādē.

23. Pēc šo noteikumu 22. punktā noteikto darbību veikšanas, informāciju par personu vai transportlīdzekļa vadītāju reģistrē šo noteikumu 7. pielikumā minētajā personu reģistrācijas žurnālā, kurām noteikta alkohola, narkotisko, psihotropo vai toksisko vielu ietekme, personai vai transportlīdzekļa vadītājam piešķir numuru un sastāda medicīniskās pārbaudes protokolu (11. vai 12. pielikums) divos eksemplāros.

24. Nosakot alkohola koncentrāciju izelpotajā gaisā, izdara divus mērījumus ar 15-20 minūšu intervālu. Mēraparāta uzrādītā alkohola koncentrācija izelpotajā gaisā, ievērojot normatīvajā aktā par prasībām mēraparātiem minētos nosacījumus, ir pielīdzināma alkohola koncentrācijai asinīs.

25. Lai laboratoriski noteiktu alkohola koncentrāciju bioloģiskās vidēs (asinīs, urīnā vai siekalās), izmanto enzimatīvo imūnmetodi vai gāzu hromatogrāfijas metodi. Ja ārsts uzskata, ka tas ir nepieciešams, laboratoriskos izmeklējumus veic divās dažādās bioloģiskajās vidēs.

26. Lai konstatētu narkotisko, psihotropo vai toksisko vielu ietekmi, medicīniskajā pārbaudē nosaka klīniskos simptomus un veic bioloģiskās vides laboratoriskos izmeklējumus. Ja ārsts uzskata, ka tas ir nepieciešams, ķīmiski toksikoloģiskos izmeklējumus veic divās dažādās bioloģiskajās vidēs.

27. Ja medicīnisko pārbaudi alkohola, narkotisko, psihotropo vai toksisko vielu ietekmes konstatēšanai nevar veikt pilnā apjomā vai pārbaude ir apgrūtināta pārbaudāmās personas vispārējā stāvokļa dēļ, novērtē konstatējamos klīniskos simptomus un veic laboratoriskos izmeklējumus divās dažādās bioloģiskajās vidēs.

28. Lai bioloģiskajā vidē noteiktu narkotiskās, psihotropās vai toksiskās vielas, sertificēti tiesu eksperti, kas apguvuši ķīmiski toksikoloģisko izpēti narkotisko, psihotropo un toksisko vielu, spirta un tā homologu un aizvietotāju noteikšanai, veic ķīmiski toksikoloģiskos izmeklējumus, izmantojot ķīmiski toksikoloģiskās izmeklēšanas metodes.

29. Materiālu paraugus (izņemot urīnu) laboratoriskiem izmeklējumiem saskaņā ar šo noteikumu 8. pielikumu ņem ārstniecības personas un nosūtītāja klātbūtnē. Urīna paraugus ņem ārstniecības personas uzraudzībā.

30. Datus par materiālu paraugu ņemšanu ieraksta šo noteikumu 7. pielikumā minētajā reģistrācijas žurnālā.

31. Ja pārbaudāmā persona vai pārbaudāmais transportlīdzekļa vadītājs atsakās no medicīniskās pārbaudes, atsakās veikt mērījumus alkohola koncentrācijas noteikšanai izelpotajā gaisā, nodot asins paraugu laboratoriskiem izmeklējumiem vai mēģina veikt darbības, kas var mainīt medicīniskās pārbaudes galīgo rezultātu, ārsts šo faktu ieraksta medicīniskās pārbaudes protokolā. Par citas bioloģiskās vides paraugu (urīns, siekalas) nodošanu lemj ārsts. Atzinumu sniedz, ja ir iespējams, ņemot vērā klīniskās izmeklēšanas rezultātus, un norāda, ka atzinuma pamatā ir klīniskā simptomātika. Pārbaudāmā persona vai pārbaudāmais transportlīdzekļa vadītājs parakstās medicīniskās pārbaudes protokolā par atteikšanos no pārbaudes.

32. Lai noteiktu alkohola koncentrāciju bioloģiskajā vidē, materiālu paraugus laboratoriskai izmeklēšanai nodod kopā ar šo noteikumu 9. pielikumā minēto nosūtījumu alkohola noteikšanai bioloģiskajā vidē, kurā norāda pārbaudāmās personas vai pārbaudāmā transportlīdzekļa vadītāja vārdu, uzvārdu, personas kodu vai dzimšanas gadu un datumu, norādīto adresi, lietas apstākļus, ņemtā parauga nosaukumu, parauga kārtas numuru (protokola numuru pēc šo noteikumu 7. pielikumā minētā reģistrācijas žurnāla), ņemšanas datumu un laiku, ādas apstrādes veidu, parauga glabāšanas apstākļus, tās ārstniecības personas vārdu un uzvārdu, kura ņēma paraugu, kā arī nosūtītājas iestādes nosaukumu.

33. Lai noteiktu narkotisko, psihotropo vai toksisko vielu ietekmi, materiālu paraugus ķīmiski toksikoloģiskajai izmeklēšanai nodod kopā ar šo noteikumu 10. pielikumā minēto nosūtījumu ķīmiski toksikoloģiskajai izmeklēšanai, kurā norāda pārbaudāmās personas vai pārbaudāmā transportlīdzekļa vadītāja vārdu, uzvārdu, personas kodu vai dzimšanas gadu un datumu, norādīto adresi, nosūtītāju iestādi, tās ārstniecības personas vārdu un uzvārdu, kura ņēma paraugu, paraugu ņemšanas datumu un laiku, materiālu uzskaitījumu, izmeklēšanas mērķi, norādot vielu vai vielas grupu, īsu lietas apstākļu aprakstu, medicīniskās apskates rezultātus, paraugu ņemšanas un glabāšanas apstākļus, protokola numuru un adresi, uz kuru nosūtāma atbilde.

34. Pēc analīžu rezultātu saņemšanas ārsts, kurš veicis medicīnisko pārbaudi, sniedz atzinumu, ierakstot to šo noteikumu 11. vai 12. pielikumā minētajā medicīniskās pārbaudes protokolā (divos eksemplāros) un šo noteikumu 7. pielikumā minētajā reģistrācijas žurnālā.

35. Šo noteikumu 34. punktā minētajā medicīniskās pārbaudes protokolā detalizēti apraksta rezultātus, kas iegūti, veicot šo noteikumu 18., 24., 25. un 26. punktā minētās darbības, un apstiprina vismaz vienu no šādiem atzinumiem:

35.1. nav konstatēta alkohola koncentrācija asinīs;

35.2. nav konstatēta narkotisko, psihotropo vai toksisko vielu ietekme;

35.3. ir konstatēta alkohola koncentrācija asinīs (norādot promiles);

35.4. ir konstatēts alkohola reibums klīniski;

35.5. ir konstatēta alkohola koncentrācija izelpojamā gaisā (norādot promiles);

35.6. ir konstatēta narkotisko, psihotropo vai toksisko vielu ietekme;

35.7. ir konstatēta narkotisko, psihotropo vai toksisko vielu ietekme klīniski;

35.8. nav konstatēta alkohola koncentrācija asinīs vai izelpotajā gaisā vai narkotisko, psihotropo vai toksisko vielu ietekme, bet ir novērojami funkcionālā stāvokļa traucējumi, līdz ar to nav ieteicama transportlīdzekļa vadīšana;

35.9. ir konstatēta gan alkohola koncentrācija asinīs vai izelpotajā gaisā (norādot promiles), gan narkotisko, psihotropo vai toksisko vielu ietekme (vienlaikus);

35.10. ir konstatēts konkrētas vielas lietošanas fakts, bet nav konstatēta narkotisko, psihotropo vai toksisko vielu ietekme.

35.11. atteikšanās no medicīniskās pārbaudes alkohola koncentrācijas noteikšanai asinīs, kā arī izelpotajā gaisā;

35.12. atteikšanās no medicīniskās pārbaudes narkotisko, psihotropo vai toksisko vielu ietekmes noteikšanai bioloģiskajās vidē.

36. Pārbaudāmajai personai medicīniskās pārbaudes protokola atzinumā alkohola ietekme tiek norādīta, ja alkohola koncentrācija pārbaudāmās personas asinīs:

36.1. pārsniedz 0,5 promiles (ieskaitot) vai tam atbilstošu koncentrāciju citā bioloģiskā vidē;

36.2. pārsniedz 0,2 promiles (ieskaitot) vai tam atbilstošu koncentrāciju citā bioloģiskā vidē, ja pārbaudāmā persona pārstāv civilās aviācijas personālu.

37. Medicīniskās pārbaudes rezultātus pārbaudāmajai personai vai pārbaudāmajam transportlīdzekļa vadītājam izsniedz pēc rakstveida pieprasījuma. Rakstveida medicīniskās pārbaudes atzinumu (izziņu) var saņemt tikai pēc laboratorisko izmeklējumu veikšanas un rezultātu saņemšanas.

38. Pārbaudāmā persona vai pārbaudāmais transportlīdzekļa vadītājs medicīniskās pārbaudes protokolā ar parakstu apliecina par veikto medicīnisko pārbaudi. Ja pārbaudāmā persona vai pārbaudāmais transportlīdzekļa vadītājs atsakās vai nav spējīgs parakstīties, ārsts izdara attiecīgu ierakstu šo noteikumu 11. vai 12. pielikumā minētajā medicīniskās pārbaudes protokolā.

39. Vienu medicīniskās pārbaudes protokola (11. vai 12. pielikuma) eksemplāru ārstniecības iestāde nodod nosūtītājam. Bet otru medicīniskās pārbaudes protokola eksemplāru, nosūtījumu uz pārbaudi vai personas iesniegumu, laboratorisko izmeklējumu rezultātu, kā arī reģistrācijas žurnālu ārstniecības iestādē uzglabā piecus gadus.

**IV. Alkohola, narkotisko, psihotropo vai toksisko vielu ietekmes konstatēšana, sniedzot medicīnisko palīdzību pacientam traumas gadījumā vai transportlīdzekļa vadītājam, kas ir cietis ceļu satiksmes negadījumā**

40. Ja transportlīdzekļa vadītājs ir cietis ceļu satiksmes negadījumā un nogādāts jebkurā ārstniecības iestādē medicīniskās palīdzības saņemšanai, Valsts policijas vai Valsts robežsardzes darbiniekam nav jāsastāda šo noteikumi 32. vai 33. punktā minētais nosūtījums medicīniskās pārbaudes veikšanai, bet ārsts, kurš sniedz medicīnisko palīdzību, ambulatorā vai stacionārā pacienta medicīniskajā kartē saskaņā ar normatīvajiem aktiem par medicīnisko dokumentu lietvedības kārtību norāda, vai transportlīdzekļa vadītājam ir vai nav alkohola, narkotisko vai citu apreibinošo vielu lietošanas klīniskās pazīmes, kā arī norāda datus par bioloģiskās vides paraugu ņemšanu konkrētas vielas noteikšanai.

41. Ja fiziska persona cietusi satiksmes negadījumā, nelaimes gadījumā darbā vai guvusi citu traumu un nogādāta jebkurā ārstniecības iestādē medicīniskās palīdzības saņemšanai, ārsts, kurš sniedz medicīnisko palīdzību, ambulatorā vai stacionārā pacienta medicīniskajā kartē (medicīniskajā dokumentācijā) norāda, vai personai ir vai nav alkohola, narkotisko, psihotropo vai toksisko vielu lietošanas klīniskās pazīmes, kā arī norāda datus par bioloģiskās vides paraugu ņemšanu konkrētas vielas noteikšanai.

42. Šo noteikumu 40. un 41. punktā minētajā gadījumā ārstniecības iestāde nodrošina bioloģiskās vides paraugu ņemšanu, uzglabāšanu un laboratorisku izmeklējumu veikšanu, lai noteiktu alkohola un klīnisko pazīmju gadījumā arī narkotisko un citu apreibinošo vielu iespējamo klātbūtni.

43. Ja transportlīdzekļa vadītājam, kurš cietis ceļu satiksmes negadījumā, konstatētas narkotisko vai citu apreibinošo vielu lietošanas klīniskās pazīmes, bioloģiskās vides laboratoriskos izmeklējumus narkotisko vai citu apreibinošo vielu ietekmes konstatēšanai veic šo noteikumu 28. punktā minētās personas.

**V. Medicīnisko pārbaužu izdevumu segšanas kārtība**

44. Ja medicīnisko pārbaudi personai veic, pamatojoties uz šo noteikumu 19.1.1. apakšpunktā minēto nosūtījumu, pārbaudes izdevumus sedz nosūtītājs. Līdzekļu ieskaitīšanu attiecīgās ārstniecības iestādes kontā nodrošina tās iestādes vadītājs, kuras darbinieks nosūtījis personu uz medicīnisko pārbaudi.

45. Ja medicīnisko pārbaudi personai veic, pamatojoties uz šo noteikumu 19.1.1. apakšpunktā minēto nosūtījumu un medicīniskajā pārbaudē konstatē šo noteikumu 36.2. apakšpunktā minēto alkohola koncentrāciju vai šo noteikumu 35.4., 35.6. vai 35.9. apakšpunktā minēto stāvokli, pārbaudes izdevumus sedz pārbaudāmā persona, nodrošinot līdzekļu ieskaitīšanu nosūtītāja kontā.

46. Ja fiziskai personai medicīnisko pārbaudi veic saskaņā ar pārbaudāmās personas iesniegumu, pārbaudes izdevumus sedz pārbaudāmā persona, nodrošinot līdzekļu ieskaitīšanu attiecīgās ārstniecības iestādes kontā.

47. Transportlīdzekļa vadītāja medicīniskās pārbaudes izdevumus sedz iestāde, kuras darbinieks nosūtījis transportlīdzekļa vadītāju uz medicīnisko pārbaudi.

48. Ja transportlīdzekļa vadītājam medicīniskajā pārbaudē konstatē Ceļu satiksmes likumā noteikto alkohola koncentrāciju asinīs, kuru sasniedzot aizliegts vadīt transportlīdzekli, vai šo noteikumu 35.3., 35.4., 35.5., 35.6., 35.7., 35.9., 35.11. un 35.12. apakšpunktā minēto stāvokli, medicīniskās pārbaudes izdevumus sedz transportlīdzekļa vadītājs, iemaksājot attiecīgo naudas summu tās iestādes budžeta kontā, kuras darbinieks nosūtījis transportlīdzekļa vadītāju uz medicīnisko pārbaudi.

49. Ja transportlīdzekļa vadītājam ir veikta alkohola koncentrācijas pārbaude izelpotajā gaisā un medicīniskajā pārbaudē nav konstatēta Ceļu satiksmes likumā noteiktā alkohola koncentrācija asinīs, kuru sasniedzot aizliegts vadīt transportlīdzekli, transportlīdzekļa vadītājam šo noteikumu 15. punktā minētie pārbaudes izdevumi nav jāsedz.

**VI. Noslēguma jautājumi**

50. Atzīt par spēku zaudējušiem Ministru kabineta 2008. gada 2. jūnija noteikumus Nr. 394 "Alkohola, narkotisko, psihotropo vai toksisko vielu ietekmes pārbaudes kārtība" (Latvijas Vēstnesis, 2008, 88.nr.; 2009, 204.nr.; 2011, 154.nr.; 2012, 81.nr.; 2013, 122., 174.nr.; 2015, 247.nr.).

51. Atzīt par spēku zaudējušiem Ministru kabineta 2018. gada 27. novembra noteikumus Nr. 719 "Kārtība, kādā nosakāma alkohola koncentrācija asinīs un izelpotajā gaisā un konstatējams narkotisko vai citu apreibinošo vielu iespaids" (Latvijas Vēstnesis, 2018, 235.nr.).

Ministru prezidents Arturs Krišjānis Kariņš

Veselības ministre Ilze Viņķele

Iesniedzējs: Veselības ministre Ilze Viņķele

Vīza: Valsts sekretāre Daina Mūrmane-Umbraško